Seun in hof 'n dag voordat sy matriekjaar sou begin | News24
Seun in hof 'n dag voordat sy matriekjaar sou begin
Antonio Windvogel (bo) is in Desember in Humansdorp doodgeskiet. Zane Smith (18), wat op dieselfde dag in hegtenis geneem het, het Dinsdag in die landdroshof verskyn om aansoek vir borgtog te doen.
OP die dag voordat hy sy matriekjaar by die Humansdorp Sekondêre Skool sou begin, het Zane Smith (18) van dié dorp in die landdroshof op aanklag van moord verskyn.
Smith, wat Dinsdag vir die tweede keer in die hof verskyn het, word van die moord op Antonio Windvogel (26) aangekla wat op 20 Desember 2016 in die Gill Marcus-woonbuurt doodgeskiet is.
Hennie Britz, wat Smith verteenwoordig, het ter ondersteuning van die borgtogaansoek 'n beëdigde verklaring van Smith gelees, waarin hy noem dat hy nie 'n bendelid is nie, geen hangende sake teen hom het nie en sou onderneem om nie getuies te intimideer indien borgtog toegestaan word nie. Britz het ook aangedui dat huisarres as 'n borgvoorwaarde aanvaar sou word.
Die staatsaanklaer het in haar spreekbeurt egter die hof daarop gewys dat die beskuldigde volgens die ondersoekbeampte die oorledene "wou skiet", aangesien vier patroondoppies op die toneel gevind is en dat die saak as 'n bendeverwante voorval beskou word.